Leuven is bekend as 'n studentestad, en hy huisves die oudste universiteit in die Lae Lande, die Katolieke Universiteit Leuven, wat in 1425 gestig is. Die historiese brouery Artois is in 1717 in Leuven gestig. Die huidige nasaat van Artois is die firma Anheuser-Busch InBev wat die grootste brouerygroep ter wêreld vorm, en sy hoofkwartier is steeds in Leuven geleë. Te danke aan die aktiewe studentelewe, en die teenwoordigheid van die brouerye, word daar soms na Leuven as die bierhoofstad van België verwys.
Die stad is nasionaal, en veral onder studente, beroemd as 'n uitgaansplek. Die Oude Markt word dan ook soms De Langste Toog van Europa genoem, verwysend na die feit dat hy deur 'n lang aaneenlopende ry kroeë omring word. Soos in ander Belgiese stede is Donderdagaand gewoonlik die besigste aand vir uitgaan. Dit is as gevolg van die gewoonte van studente om op Vrydagaand vir die naweek na hulle tuisdorpe toe terug te keer.